Sen' lo mzin xa' tib lad ro nitto',
ten' nak lo xyon Gadara,
tya mbla Jesús lo bark.
Zyaga nde tib mbi' mbro' xij re ba',
mbi' ya nzo mbi narax lazon' nde mbro'to xa' lo Jesús.
Tak ten' nzi re ba',
tya nak plo ten' nzo xa' nde nek kon kaden ngenta cho men li gan kedo' xa'.
Tak nar toz gob mbo men xa',
ya' xa' nde ni xa' kon yib nde kaden,
per nya jwan' na ndli xa' gan ndryo'ta;
nde ngenta cho men li gan tobo xa'.
Ndlyabe na yal' tibla ngete xa' len' wan nde xij re ba' mbez xa' nde ntowiy' xa' lad xa' kon ke.
Sen' lo mbwi' xa' tij nde Jesús,
zya mke xa' karrel nde mdo xub xa' lo Jesús.
Nde mbrezyaj xa',
nchab xa':
—¿Cho kwan ndyaknoa na,
Jesús,
Xin' Dios ndob lo be'?
Nyab na loa ndo wi' Dios,
natotid la na.
Tamod nchab xa' lo Jesús,
tak le' Jesús ya nchab la:
—Mbi narax,
bro'te len' lazo' mbi' re'.
Nde mnabdi's Jesús lo xa':
—¿Cho lea?
Le' xa' mkab:
—Na ndole Bro toz;
Tak bro toztir ná'.
Nde mnab toz xa' lo Jesús ke natel'ta Jesús xa',
xa'ga lo xyon men.
Nde tya,
gax len' wana nzi bro toz nguch nzi ya.
Nde mnab reta mbi narax lo Jesús,
nchaba:
—Btel' ná' lo re nguch par lya ná' len' ma'.
Nde zyaga mda' Jesús di's.
Nde le' reta mbi naraxa,
mblay len' reta nguch,
lo reta nguch mer nzi ti chop mil ma' nde mke ma' karrel ngobi ma' lad ke nde mbla ma' len' nitto',
ngwap ma' nit nde nguj ma'.
Le' re xa' jwan' nkenap nguch mxon' xa' karrel nde ngwa tej xa'y lo re men nzi yez nde ranch.
Nde reta men ya ngwa twi' xa' jwan' ngok.
Sen' lo mzin reta men lo Jesús,
zya mbwi' xa' le' mbi' ta ngo bro toz mbi naraxa xe ndob xa',
nok xab xa' nde mbi yek xa',
zyasa tolo mzyeb re men.
Le' re men jwan' mbwi' mtodan' Jesús mbi' ya,
tolo mda' xa' kwent xamod ngotey kon mbi' ta ngo mbi naraxa nde kwan ngotey kon re nguch.
Zyasa mnab xa' lo Jesús par ryo'te Jesús laz xa'.
Laj ndoyap Jesús lo bark tedib gob,
le' mbi' ta ngo mbi narax lazon' ya,
mnab toz xa' lo Jesús par tyonke xa' xis Jesús.
Le' Jesús nandad Xa' di's nde nchab Jesús lo xa':
—Bya liz la,
ten' nzi re xa' taa,
ptej re yalnaro jwan' mbli Dios loa nde xamod mblat lazo' Xa' mbwi' Xa' lu.
Zyasa nda xa' nde mdobte mda' xa' kwent ten' nak dib lo xyon Decápolis plopa nak yalnaro jwan' mbli Jesús lo xa'.
Nde anta nzoyen re men sen' lo nchon xa'y.